Johanne Schmidt-Nielsen (EL), 2008-04-10:
Det er jo altid dejligt, når mennesker rejser ud i verden og møder andre mennesker.
Og nogle gange sker der jo så det, at mennesker bliver forelsket i andre mennesker, når de er på ferie.
I Enhedslisten er vi glade på prins Joachims vegne for, at han nu for anden gang har mødt en sød kæreste i udlandet.
Vi har også stor forståelse for, at han ønsker, at hun kan bosætte sig i Danmark, og at hun får fulde borgerrettigheder.
Når kærligheden bliver grænseoverskridende, som det jo er sket for prins Joachim og Marie, så er de i samme lykkelige situation, som tusindvis af andre danskere er.
Desværre ender historien jo altså ikke lige lykkeligt for alle i dagens Danmark.
Her er kærligheden nemlig noget, som er blevet politisk reguleret.
I Enhedslisten bryder vi os ikke om, at man har valgt at tage kærligheden som gidsel i kampen mod indvandring, og vi er heller ikke glade for, at man har valgt at give en klasse særlige privilegier.
Vi mener sådan set, at sagen om Marie og Joachim burde behandles præcis ligesom alle de tusindvis af andre sager om mennesker, som har været så letsindige at forelske sig i en person fra Danmark, i stedet for at vi behandler sagen gennem en særlov.
Hvis vi havde behandlet den her sag som alle andre, så var der en række spændende betingelser, som i dag eksisterer for familiesammenføring, som vi skulle have taget stilling til.
Er begge parter over 24 år gamle?
Ja, det er de.
Har den herboende lovligt ophold?
Ja, det har Joachim.
Har de underskrevet integrationserklæringen, hvor begge parter skal underskrive en erklæring om, at de efter bedste evne vil sørge for Maries integration i det danske samfund?
Jeg har ikke hørt, at det er tilfældet, men jeg tror ikke, at det bliver et problem.
Den herboende skal påtage sig at forsørge vedkommende, og der skal stilles en økonomisk garanti på 50.000 kr., for at hun ikke kommer til at ligge det offentlige til last.
Ideen er vel her, at indvandreren ikke skal ligge de danske skatteydere til last, og det er jeg alvorlig bange for at Marie kommer til.
Mon ikke det bliver skolelæreren og pædagogen og SOSU-assistenten, som skal betale Maries lommepenge?
Det kunne vi frygte.
Den herboende person, altså Joachim, må ikke ligge det offentlige til last.
Og igen får vi problemer, for det kan man vel argumentere for at Joachim gør dagligt.
Hans lommepenge kommer direkte fra finansloven.
Man skal råde over en bolig af passende størrelse.
Der bliver der ikke nogen problemer.
Er der tale om tvangsægteskab?
Jeg tror heller ikke, at vi har problemer i forbindelse med det, for uanset om dele af kongefamilien muligvis har været involveret i planlægningen af brylluppet og eventuelt også har diskuteret, hvorvidt det var en god idé, så tror jeg ikke, at der er grund til at have mistanke.
Så kommer der en række konkrete betingelser, man skal opfylde i forbindelse med statsborgerskab.
Pointen er, at det i Danmark er blevet overordentlig vanskeligt at blive behandlet ligeværdigt og få respekteret sine rettigheder, hvis man kommer fra et andet land.
Selv om vi i Enhedslisten altså mener, at der skal være ligebehandling, så vil vi ikke forhindre den grænseoverskridende kærlighed, som er mellem Joachim og Marie.
Vi opfordrer til, at man ser den her sag som en sag ud af mange andre og tænker over, hvilke konsekvenser de gældende regler har for masser af andre mennesker.
Vores håb er jo, at vi kunne få ændret nogle af de her regler, så det kunne blive lettere for andre end Marie, der tilfældigvis har forelsket sig i en prins, at komme ind i Danmark.
Men ud over det vil vi selvfølgelig ønske et stort tillykke til Joachim og Marie.